## Zakon o nadzoru predmeta od plemenitih kovina

### NN 76/1993 (16.8.1993.), Zakon o nadzoru predmeta od plemenitih kovina

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o nadzoru predmeta od plemenitih kovina

Proglašavam Zakon o nadzoru predmeta od plemeni tih kovina, kojeg je
donio Zastupnički dom Sabora Republike Hrvatske na sjednici dana 30. srpnja
1993. godine.

Broj : PA4-64/ 1-93.

Zagreb, 7. kolovoza 1993.

Predsjednik

Republike Hrvatske

**dr. Franjo Tuđman, v. r.**

---

## ZAKON

### o nadzoru predmeta od plemenitih kovina

I. OPĆE ODREDBE

Članak 1.

Ovim Zakonom uređuje se obvezno označivanje, ispitivanje i žigosanje
predmeta od plemenitih kovina koji se proizvode, uvoze i stavljaju u promet
u Republici Hrvatskoj.

Članak 2.

Plemenitim kovinama smatraju se, u smislu ovoga Zakona, platina, zlato,
iridij, srebro i paladij.

Predmetima od plemenitih kovina smatraju se, u smislu ovoga Zakona,
predmeti izrađeni od platine, zlata i srebra te njihovih slitina s paladijem,
iridijem i drugim kovinama koji prema odredbama ovoga Zakona imaju propisani
stupanj čistoće.

Iridij koji se nalazi u slitini predmeta od platine smatra se, u smislu
ovoga Zakona, platinom.

Pozlaćeni predmeti od srebra smatraju se, u smislu ovoga Zakona, predmetima
od srebra.

Članak 3.

Svi predmeti od plemenitih kovina iz članka 2. stavka 2. ovoga Zakona
u,Republici Hrvatskoj moraju nakon izradbe biti označeni znakom proizvođača
i oznakom stupnja čistoće (u daljnjem tekstu: oznaka čistoće), a prije
stavljanja u promet ispitani i žigosani žigom čistoće Republike Hrvatske
(u daljnjem tekstu: državni žig.)

Znak proizvođača, oznaka čistoće i državni žig utiskuju se u predmet
od plemenite kovine.

Članak 4.

Zabranjeno je prenošenje utisnutog znaka proizvođača, oznake čistoće
i državnog žiga s jednoga na drugi predmet od plemenite kovine.

Članak 5.

Obvezno označivanje znakom proizvođača i oznakom čistoće, te ispitivanje
i žigosanje državnim žigom predmeta od plemenitih kovina ne provodi se
za:

a) predmete od plemenitih kovina starije proizvodnje koji imaju posebnu
kulturnu, povijesnu ili umjetničku vrijednost;

b) poluproizvode od plemenitih kovina i njihove slitine koje se upotrebljavaju
u industriji;

c) insrumente, uređaje i njihove dijelove koji se upotrebljavaju u znanosti,
zdravstvu, proizvodnji i laboratorijskim ispitivanjima;

d) ostatke plemenitih kovina po završenoj proizvodnji;

e) zlatni i srebrni novac;

f) predmete od plemenitih kovina koji su u potpunosti presvučeni emajlom
ili optočeni dragim kamenjem, biserjem i sličnim predmetima;

g) držače za drago kamenje, biserje ili neki drugi predmet, u kojima
je masa plemenite kovine prema ukupnoj masi predmeta neznatna;

h) slitine za lemljenje na bazi srebra,platine ili paladija;

i) predmete od plemenitih kovina ili njihovih slitina koji se nalaze
u osobnom vlasništvu pojedinaca.

II. ČISTOĆA PREDMETA OD PLEMENITIH KOVINA

Članak 6.

Predmeti od plemenitih kovina iz članka 2. stavka 2. ovoga Zakona moraju
imati propisani stupanj čistoće.

Čistoćom predmeta od plemenitih kovina smatra se udjel plemenite kovine
u masi predmeta.

Čistoća predmeta od plemenite kovine iskazuje se u tisućitim dijelovima
(x/1000) mase plemenite kovine u ukupnoj masi predmeta.

Predmeti od plemenite kovine moraju prema ovom Zakonu imati neki od
slijedećih stupnjeva čistoće:

```
1) predmeti od platine: 950 tisućitih (950/1000)
2) predmeti od zlata:   950 tisućitih (950/1000)
                        900 tisućitih (900/1000)
                        840 tisućitih (840/1000)
                        750 tisućitih (750/1000)
                        585 tisućitih (585/1000)
3) predmeti od srebra:  950 tisućitih (950/1000)
                        925 tisućitih (925/1000)
                        900 tisućitih (900/1000)
                        800 tisućitih (800/1000)
```

Članak 7.

Predmeti koji sadrže plemenite kovine, a imaju stupanj čistoće manji
od 950/1000 za predmete od platine, od 585/1000 za predmete od zlata i
od 800/1000 za predmete od srebra, ne smatraju se u smislu ovoga Zakona
predmetima od plemenitih kovina.

Članak 8.

Predmeti od zlata i srebra koji imaju čistoću veću od propisane za određeni
stupanj u članku 6. stavku 4. ovoga Zakona, a manju od sljedećeg višeg
stupnja, imaju čistoću nižeg stupnja.

Članak 9.

Predmeti od plemenitih kovina koji su izrađeni od platine, zlata ili
srebra, a stavljaju se u promet radi dalje prerade imaju stupanj čistoće
999,99/1000.

Na predmete iz stavka 1. ovoga članka utiskuje se oznaka čistoće 999,99.

Članak 10.

Direktor Državnog zavoda za normizaciju i mjeriteljstvo (u daljnjem
tekstu: direktor Zavoda) u sporazumu s ministrom mjerodavnim za poslove
zdravstva propisuje stupanj čistoće i nadzor nad poluproizvodima ili proizvodima
od plemenitih kovina ili njihovih slitina namijenjenih zdravstvu.

III. OZNAČIVANJE PREDMETA OD PLEMENITIH KOVINA

Članak 11.

Proizvođač predmeta od plemenitih kovina mora izrađeni predmet od plemenite
kovine označiti svojim znakom proizvođača i oznakom čistoće.

Od odredaba iz stavka 1. ovoga članka izuzeti su predmeti od plemenitih
kovina navedeni u članku 5. ovoga Zakona.

Članak 12.

Predmete od plemenitih kovina mase manje od jednog grama nije potrebno
označivati znakom proizvođača i oznakom čistoće.

Članak 13.

Direktor Zavoda propisuje oblik, sadržaj i postupak dodjeljivanja znaka
proizvođača.

Zavod vodi popis izdanih znakova proizvođača.

Članak 14.

Direktor Zavoda propisuje tehničke uvjete kojima s obzirom na izradbu
moraju udovoljavati predmeti od plemenitih kovina.

Članak 15.

Direktor Zavoda propisuje način određivanja i obilježavanja stupnjeva
čistoće, oblik i sadržaj oznake čistoće i državnog žiga.

IV. ISPITIVANJE I ŽIGOSANJE PREDMETA OD PLEMENITIH KOVINA

Članak 16.

Ispitivanjem i žigosanjem predmeta od plemenite kovine utvrđuje se i
jamči njegova čistoća.

Članak 17.

Ispitivanje i žigosanje državnim žigom predmeta od plemenitih kovina
obavlja organ nadzora predmeta od plemenitih kovina u Zavodu (u daljnjem
tekstu: organ nadzora Zavoda).

Članak 18.

Predmeti od plemenitih kovina ispituju se i žigošu u službenim prostorijama
organa nadzora Zavoda.

Iznimno na zahtjev proizvođača ili uvoznika, mogu se predmeti od plemenitih
kovina ispitivati i žigosati državnim žigom i izvan službenih prostorija
organa nadzora Zavoda.

Ako se ispitivanje i žigosanje predmeta od plemenitih kovina, u smislu
stavka 2. ovoga članka, obavlja u poslovnim prostorijama proizvođača ili
uvoznika predmeta od plemenitih kovina, taj proizvođač ili uvoznik obvezan
je osigurati prikladne radne prostorije i opremu za ispitivanje i žigosanje
te o svom trošku staviti na raspolaganje organu nadzora zavoda potrebne
djelatnike i materijal za ispitivanje i žigosanje.

Direktor Zavoda propisuje tehničke uvjete kojima moraju udovoljavati
radne prostorije i oprema za ispitivanje i žigosanje predmeta od plemenitih
kovina.

Na zahtjev proizvođača ili uvoznika predmeta od plemenitih kovina utvrđuje
se da li je udovoljeno uvjetima iz stavka 4. ovoga članka.

Ako se utvrdi da je udovoljeno uvjetima iz stavka 4. ovoga članka, direktor
Zavoda će donijeti rješenje đa se predmeti od plemenitih kovina ispituju
i žigošu u poslovnim prostorijama podnositelja zahtjeva.

Direktor Zavoda će donijeti rješenje kojim se ukida rješenje iz stavka
6. ovoga članka ako se naknadno utvrdi da radne prostorije i oprema za
ispitivanje i žigosanje predmeta od plemenitih kovina ne udovoljavaju uvjetima
iz stavka 4. ovoga članka.

Protiv rješenja iz stavka 7. ovoga članka nije dopuštena žalba, ali
se može pokrenuti upravni spor.

Članak 19.

Proizvođači predmeta od plemenitih kovina iz Republike Hrvatske obvezni
su organu nadzora Zavoda dostaviti predmete od plemenitih kovina na ispitivanje
i žigosanje prije potpunog dovršenja završnim poliranjem visokog sjaja.

Proizvođači su obvezni organu nadzora Zavoda pri podnošenju predmeta
od plemenitih kovina na ispitivanje i žigosanje podnijeti pismenu prijavu
u kojoj će naznačiti vrstu predmeta, broj komada, i čistoću slitine.

Članak 20.

Ako organ nadzora Zavod ispitivanjem utvrdi da predmet podnesen na ispitivanje
ima čistoću iz članka 6. stavka 4. ovoga Zakona, žigosat će predmet.

Ako se ispitivanjem utvrdi da podneseni predmet nema ni najniži stupanj
čistoće iz članka 6. stavka 4. ovoga Zakona, organ nadzora Zavoda uskratit
će žigosanje i o tome donijeti rješenje.

Članak 21.

Ako stranka nije zadovoljna nalazom organa nadzora Zavoda, može u roku
od petnaest dana podnijeti žalbu direktoru Zavoda i zahtijevati ponovno
ispitivanje.

Direktor donosi rješenje po žalbi.

Članak 22.

Predmeti od plemenitih kovina u osobnom vlasništvu moraju se ispitati
i žigosati samo ako ih vlasnik stavlja u promet.

Organ nadzora Zavoda obvezan je na zahtjev vlasnika predmeta od plemenite
kovine obaviti ispitivanje i žigosanje takva predmeta u skladu s odredbama
ovoga Zakona.

Članak 23.

Ako prethodno označen i žigosan predmet od plemenite kovine bude dorađen
ili prerađen, mora se prije stavljanja u promet ponovno donijeti na ispitivanje
i žigosanje.

Članak 24.

Troškove ispitivanja i žigosanja predmeta od plemenitih kovina snosi
proizvođač, uvoznik ili vlasnik predmeta od plemenitih kovina.

Direktor Zavoda propisuje visinu i način plaćanja naknade troškova iz
stavka 1. ovoga članka.

Sredstva iz stavka 1. ovoga članka prihod su državnog proračuna, a koristit
će se za financiranje djelatnosti ispitivanja i žigosanja predmeta od plemenitih
kovina.

V. STAVLJANJE U PROMET PREDMETA OD PLEMENITIH KOVINA

Članak 25.

Predmeti od plemenitih kovina smiju se stavljati u promet samo ako po
svojem sastavu i čistoći odgovaraju uvjetima propisanim ovim Zakonom.

Članak 26.

Prije stavljanja u promet u Republici Hrvatskoj predmeti od plemenitih
kovina proizvedeni u Republici Hrvatskoj moraju biti označeni znakom proizvođača
i oznakom čistoće te ispitani i žigosani državnim žigom.

Članak 27.

Predmeti od plemenitih kovina koji se uvoze u Republiku Hrvatsku moraju
biti označeni oznakom čistoće, a prije stavljanja u promet u Republici
Hrvatskoj ispitani i žigosani državnim žigom.

Pri podnošenju predmeta od plemenitih kovina iz stavka 1. ovoga članka
ispitivanje i žigosanje organu nadzora Zavoda uvoznici su obvezni podnijeti
prijavu s navedenom vrstom, brojem i masom te čistoćom uvezenih predmeta
od plemenitih kovina, priložiti uvoznu dozvolu i carinske dokumente.

Članak 28.

Predmeti od plemenitih kovina namijenjeni izvozu iz Republike Hrvatske
moraju biti označeni oznakom čistoće.

Za predmete od plemenitih kovina iz stavka 1. ovoga članka izvršit će
se utiskivanje znaka proizvođača, ispitivanje i žigosanje državnim žigom
samo ako to traži izvoznik ili inozemni kupac.

Troškove iz stavka 2. ovoga članka snosi izvoznik, odnosno inozemni
kupac.

Članak 29.

Predmeti iz članka 7. ovoga Zakona moraju se kod stavljanja u promet
držati odvojeno od predmeta od plemenitih kovina.

Članak 30.

Poduzeća i druge pravne osobe, te osobe koje samostalno obavljaju privrednu
djelatnost moraju imati slike žigova za označivanje predmeta od plemenitih
kovina, kao i druga sredstva kojima se ti žigovi na predmetima mogu raspoznati
i staviti ih na uvid i raspolaganje stranci na njezin zahtjev.

VI. NADZOR I UPRAVNE MJERE

Članak 31.

Nadzor nad prometom predmeta od plemenitih kovina obavlja tržišna inspekcija.

U obavljanju nadzora iz stavka 1. ovog članka tržišni inspektori poduzimaju
mjere za koje su ovlašteni ovim Zakonom i propisima tržišne inspekcije.

Članak 32.

Ako tržišni inspektor utvrdi da predmet od plemenite kovine koji je
u prometu nije žigosan, a prema odredbama ovoga Zakona mora biti žigosan,
donijet će rješenje kojim će zabraniti prodaju predmeta, a jedan primjerak
tog rješenja dostavit će i organu nadzora Zavoda.

Predmet od plemenite kovine za koji je doneseno rješenje iz stavka 1.
ovoga članka mora se odmah povući iz prometa, na prikladan način zapečatiti
i ne smije se staviti u promet dok nije žigosan. Na žigosanje predmet se
mora donijeti u omotu koji je zapečaćen od strane tržišnog inspektora.

Žalba protiv rješenja iz stavka 1. ovoga članka ne odgađa izvršenje
rješenja.

Članak 33.

Nadzor nad ispravnošću i žigosanjem predmeta od plemenitih kovina u
prometu obavlja organ nadzora Zavoda.

Pri obavljanju nadzora djelatnici koji obavljaju nadzor iz stavka 1.
ovoga članka imaju pravo ulaziti u prostorije u kojima se predmeti od plemenitih
kovina proizvode, stavljaju u promet ili drže pripremljeni radi stavljanja
u promet.

Poduzeća i druge pravne osobe, te osobe koje samostalno obavljaju privrednu
djelatnost u čijim se prostorijama obavlja nadzor iz stavka 1. ovoga članka
obvezni su djelatniku organa nadzora Zavoda omogućiti nesmetan pregled
žigova, državnog žiga, oznaku čistoće, znaka proizvođača i predmeta od
plemenitih kovina koji su stavljeni u promet, drže se pripremljeni radi
stavljanja u promet ili su izloženi kao uzorci, te djelatniku organa nadzora
Zavoda dati sve potrebne podatke.

Ako organ nadzora Zavoda pri obavljanju nadzora iz stavka 1. ovoga članka
utvrdi da predmet od plemenite kovine koji je stavljen u promet, drži se
pripremljen radi stavljanja u promet ili je izložen kao uzorak nije ispravan,
odnosno nije žigosan, a prema odredbama ovoga Zakona mora se ispitati i
žigosati, donijet će rješenje kojim će zabraniti prodaju predmeta.

Predmet od plemenite kovine za koji je doneseno rješenje iz stavka 4.
ovoga članka mora se odmah povući iz prometa i ne smije se staviti u promet
prije žigosanja.

Protiv rješenja iz stavka 4. ovoga članka ne može se podnijeti žalba,
već se može pokrenuti upravni spor.

Članak 34.

Djelatnicima organa nadzora Zavoda koji obavljaju nadzor predmeta od
plemenitih kovina izdaju se iskaznice za obavljanje nadzora.

Direktor zavoda propisuje sadržaj i oblik iskaznice iz stavka 1. ovoga
članka, te način vođenja evidencije o izdanim iskaznicama.

VII. KAZNENE ODREDBE

Članak 35.

Novčanom kaznom u dinarskoj protuvrijednosti od 2000 do 10000 DEM kaznit
će se za privredni prijestup poduzeće ili druga pravna osoba:

1) ako prenese utisnuti žig na drugi predmet od plemenite kovine (članak
4.);

2) ako stavi u promet predmete od plemenitih kovina koji ne udovoljavaju
propisanim uvjetima glede čistoće (članak 25.);

3) ako stavi u promet predmete od plemenitih kovina koji nisu na propisani
način označeni, ispitani i žigosani (članak 26. stavak 1, članak 27. stavak
1. i članak 28. stavak 1.);

4) ako stavi u promet predmete od plemenitih kovina za koje je doneseno
rješenje o zabrani prodaje (članak 32. stavak 2. i članak 33. stavak 5.
);

Za radnju iz stavka 1. ovoga članka kaznit će se i odgovorna osoba u
poduzeću ili drugoj pravnoj osobi novčanom kaznom u dinarskoj protuvrijednosti
od 1000 DEM.

Članak 36.

Novčanom kaznom u dinarskoj protuvrijednosti od 500 do 2000 DEM kaznit
će se za prekršaj poduzeće ili druga pravna osoba:

1) ako ne podnese na ispitivanje i žigosanje predmete koji su dorađeni
ili prerađeni (članak 23.);

2) ako u trgovini ne drži predmete od plemenitih kovina odvojeno od
ostalih predmeta (članak 29.);

3) ako ne stavi na raspolaganje slike iiova za označivanje čistoće predmeta
od plemenitih kovina ili sredstva kojima se ti žigovi, oznake i znakovi
mogu raspoznati (članak 30.);

4) ako organu nadzora Zavoda ne dopusti ili ometa obavljanje nadzora
(članak 33. stavak 2. i 3.).

Za prekršaj iz stavka 1. ovoga članka kaznit će se i odgovorna osoba
u poduzeću ili drugoj pravnoj osobi kaznom u dinarskoj protuvrijednosti
od 300 DEM.

Članak 37.

Novčanom kaznom u dinarskoj protuvrijednosti od 1000 DEM kaznit će se
za prekršaj osoba koja samostalno obavlja privrednu djelatnost ako učini
koju od radnji iz članka 35. stavka 1. ovoga Zakona.

Novčanom kaznom u dinarskoj protuvrijednosti od 300 DEM kaznit će se
za prekršaj osoba koja samostalno obavlja privrednu djelatnost ako učini
koju od radnji iz članka 36. stavka 1. ovoga Zakona.

Ako osoba koja samostalno obavlja privrednu djelatnost učini povrede
iz članka 35. ili 36. ovoga Zakona u povratu izreći će joj se zaštitna
mjera oduzimanja dozvole u trajanju do 6 mjeseci za prvi povrat i trajno
oduzimanje dozvole za obavljanje djelatnosti za drugi povrat.

Članak 38.

Iznosi novčanih kazni iz članka 35., 36. i 37. ovoga Zakona revaloriziraju
se prema srednjem tečaju Narodne banke Hrvatske na dan naplate kazne.

VIII. ZAVRŠNE I PRIJELAZNE ODREDBE

Članak 39.

Danom stupanja na snagu ovoga Zakona prestaje vrijediti Zakon o kontroli
predmeta od dragocjenih kovina ("Narodne novine", br. 53/91.
i 61/92.).

Dok se ne odrede novi državni žigovi ostaje na snazi čkanak 21a. Zakona
o kontroli predmeta od dragocjenih kovina ("Narodne novine",
br 53/91. i 61/92.).

Podzakonski akti doneseni za izvršenje Zakona o kontroli predmeta od
dragocjenih kovina primjenjuju se u Republici Hrvatskoj ako su u suglasnosti
s Ustavom Republike Hrvatske i ovim Zakonom.

Podzakonske akte iz članka 10, i 13. stavka 1., članka 14, 15. i 18.
stavka 4. i članka 34. stavka 2. ovoga Zakona donijet će direktor Zavoda
u roku od šest mjeseci od dana stupanja na snagu ovoga Zakona

Članak 40.

Ovaj Zakon stupa na snagu osmoga dana od dana objave u "Narodnim
novinama".

Klasa: 310-07/93-01/01

Zagreb, 30. srpnja 1993.

ZASTUPNIČKI DOM SABORA REPUBLIKE HRVATSKE

Predsjednik

Zastupničkog doma Sabora

**Stjepan Mesić, v. r.**

Zakon, NN 76/1993-1551
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)